L 185/118
SL
Uradni list Evropske unije
12.7.2022
(7)
Po teh izbruhih visokopatogene aviarne influence so veterinarski organi Kanade in Združenih držav Amerike okrog prizadetih obratov vzpostavili 10-kilometrsko območje pod nadzorom in izvedli politiko pokončanja okuženih živali za nadzor prisotnosti visokopatogene aviarne influence in omejitev širjenja navedene bolezni.
(8)
Kanada in Združene države Amerike so Komisiji predložile informacije o epidemioloških razmerah na svojih ozemljih in o ukrepih, ki so jih sprejele za preprečitev nadaljnjega širjenja visokopatogene aviarne influence.
Komisija je ocenila navedene informacije.
Na podlagi navedene ocene in za varovanje zdravstvenega statusa živali v Uniji ne bi smel biti več dovoljen vstop pošiljk perutnine, zarodnega materiala perutnine ter svežega mesa perutnine in pernate divjadi z območij z omejitvami, ki so jih vzpostavili veterinarski organi Kanade in Združenih držav Amerike zaradi nedavnih izbruhov visokopatogene aviarne influence, v Unijo.
(9)
Poleg tega je Kanada predložila posodobljene informacije o epidemioloških razmerah na svojem ozemlju v zvezi z izbruhom visokopatogene aviarne influence v obratu s perutnino v provinci Nova Škotska, ki je bil potrjen 1. februarja 2022.
Kanada je prav tako predložila informacije o ukrepih, ki jih je sprejela za preprečitev nadaljnjega širjenja navedene bolezni.
Po tem izbruhu visokopatogene aviarne influence je Kanada izvedla politiko pokončanja okuženih živali za obvladovanje navedene bolezni in omejitev njenega širjenja.
Kanada je dokončala tudi potrebne ukrepe čiščenja in razkuževanja po izvedbi politike pokončanja okuženih živali v okuženih obratih s perutnino na svojem ozemlju.
(10)
Poleg tega je Združeno kraljestvo predložilo posodobljene informacije o epidemioloških razmerah na svojem ozemlju v zvezi s šestimi izbruhi visokopatogene aviarne influence v obratih s perutnino: en izbruh v bližini kraja Ross-on-Wye, Hereford and South Herefordshire, Herefordshire, Anglija, Združeno kraljestvo, ki je bil potrjen 20. januarja 2022; en izbruh v bližini kraja Ashleworth, Tewkesbury, Gloucestershire, Anglija, Združeno kraljestvo, ki je bil potrjen 28. januarja 2022; en izbruh v bližini kraja Holy Island, Berwick Upon Tweed, Northumberland, Anglija, Združeno kraljestvo, ki je bil potrjen 9. februarja 2022; en izbruh v bližini kraja Ledbury, North Herefordshire, Herefordshire, Anglija, Združeno kraljestvo, ki je bil potrjen 25. februarja 2022; en izbruh v bližini kraja Beith, North Ayrshire, Škotska, Združeno kraljestvo, ki je bil potrjen 18. marca 2022; in en izbruh v bližini kraja Strichen, Aberdeenshire, Škotska, Združeno kraljestvo, ki je bil potrjen 19. marca 2022.
(11)
Kanada in Združeno kraljestvo sta prav tako predložila informacije o ukrepih, ki sta jih sprejela za preprečitev nadaljnjega širjenja navedene bolezni.
Zlasti po teh izbruhih visokopatogene aviarne influence sta Kanada in Združeno kraljestvo izvedla politiko pokončanja okuženih živali za obvladovanje in omejitev širjenja navedene bolezni, ter dokončala tudi potrebne ukrepe čiščenja in razkuževanja po izvedbi politike pokončanja okuženih živali v okuženih obratih s perutnino na svojih ozemljih.
(12)
Komisija je ocenila informacije, ki sta jih predložila Kanada in Združeno kraljestvo, in ugotovila, da so bili izbruhi visokopatogene aviarne influence v obratih s perutnino odpravljeni in da ni več nobenega tveganja, povezanega z vstopom v Unijo perutninskega blaga z območij Kanade in Združenega kraljestva, s katerih je bil vstop perutninskega blaga v Unijo začasno ustavljen zaradi navedenih izbruhov.
(13)
Prilogi V in XIV k Izvedbeni uredbi (EU) 2021/404 bi bilo zato treba spremeniti, da se upoštevajo trenutne epidemiološke razmere v zvezi z visokopatogeno aviarno influenco v Kanadi, Združenem kraljestvu in Združenih državah Amerike.
(14)
Ob upoštevanju trenutnih epidemioloških razmer v zvezi z visokopatogeno aviarno influenco v Kanadi in Združenih državah Amerike ter resnega tveganja za vnos te bolezni v Unijo bi morale spremembe Izvedbene uredbe (EU) 2021/404, uvedene s to uredbo, začeti veljati čim prej.